SKRIFTLIG FORESPØRGSEL E-3505/00

af Piia-Noora Kauppi (PPE-DE) til Kommissionen

(10. november 2000)

Om: Kontrol med landbrugsstøtten og sanktionspolitikken

På grund af utilstrækkeligt tilsyn med landbrugsstøtten kommer Finland formentlig til at tilbagebetale landbrugsstøtte fra EU til et beløb af ca. 25 mio. FIM. Det pågældende beløb dækker hele den periode, hvor Finland har været medlem af EU.

Den finske landbrugsminister har offentligt begrundet den forkerte anvendelse af støtten med EU's ekstremt strikte, bureaukratiske og minutiøse regler for kontrol.

Ifølge landbrugsministeren er sagen den, at små mangler ved anvendelsen af støtten medfører urimelige sanktioner. Mangler der således et eneste øremærke på en ko, kan det føre til, at der gives afslag på støtte til hele besætningen. På samme måde kan man miste støtten til alle de dyrkede arealer, hvis der i beregningen af arealerne mangler en stendynge eller en lille lade.

Landbrugsministrene har derfor foreslået Kommissionen at forenkle sanktionsordningen.

1. Kommissionen bedes oplyse, om der allerede er nedsat en arbejdsgruppe med henblik på at forenkle sanktionsordningen?

2. Hvordan stiller Kommissionen sig til forslaget om, at fortabelse af støtten kun kan vedrøre enkelttilfælde?

Svar afgivet på Kommissionen vegne af Franz Fischler

(9. januar 2001)

Med hensyn til bemærkningerne om, at der idømmes urimelige sanktioner, skal Kommissionen understrege, at den lægger vægt på, at sanktionen står i forhold til forseelsen. Dette proportionalitetsprincip er en del af det integrerede system for forvaltning og kontrol med visse EF-støtteordninger (IACS). Der er imidlertid et klart behov for, at sanktionssystemet forvaltes forsvarligt og sikrer Fællesskabets midler. Personer, som ansøger om fællesskabsstøtte, skal overholde disse bestemmelser, især om støtteberettigelse, og ansøgere, der ikke overholder bestemmelserne, bør straffes i overensstemmelse hermed. Angående de eksempler, det ærede medlem nævner i sin forespørgsel, har Kommissionen ikke kendskab til, at der anvendes sanktioner på den beskrevne måde (dvs. totalt afslag på grund af mindre uregelmæssigheder), selvom den bekræfter, at en procentuel reduktion ville kunne finde anvendelse på den overordnede støtteansøgning.

Kommissionen meddeler det ærede medlem, at:

- Kommissionen i samarbejde med medlemsstaterne regelmæssigt afholder møder i udvalg og andre ekspertgrupper for at drøfte og ændre Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger(1). Disse drøftelser forventes at blive intensiveret i løbet af 2001. En ad hoc-arbejdsgruppe som nævnt i Rådets erklæring af 25. oktober 2000, der skal koordinere analysen og drøftelsen af forslag vedrørende forenklinger i almindelighed, afholdt sit første møde den 11. december 2000.

- Kommissionen er ikke enig i, at sanktionerne bør begrænses til enkelttilfælde, f.eks. hvis der er tale om et dyr, der ikke er støtteberettiget, da dette ville betyde, at støtteansøgere befandt sig i en situation, hvor de intet havde at tabe, hvilket ville kunne tilskynde enkelte ansøgere til bevidst ikke at overholde bestemmelserne.

(1) EFT L 391 af 31.12.1992.